《周尉不来用单令韵见寄和之》
宋代·胡寅

秾李太秾华，夭桃苦夭丽。不如姑射子，仙质淡难际。

破寒传芳信，春意岂迢递。亭亭映碧霄，茨屋安得蔽。

一壶扫花阴，聊散客愁滞。千珠联万玉，襞积谁所砌。

飞英时落杯，草木吾臭味。颇嫌三弄笛，声杂郑和卫。

二公何惠然，怅望周郎至。哦诗要何似，孤绝表一世。

风吹佳句来，端可使人继。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。